Mwanamume aliyeota manyoya

﻿Mwanamume aliyeota  manyoya  

Kulikuwa na tajiri  aliyekuwa na wana wawili  wa kiume.  Kwenye wosia wake  alitaka mwanawe wa  kwanza arithi ng'ombe  wake wote na wa pili,  amrithi jogoo mmoja tu.  
Baada ya tajiri kufa,  mwanawe wa kwanza  alirithi ng'ombe wote.  Mwanawe wa pili alipewa  jogoo mmoja tu.  
Baada ya muda mchache,  mwana wa kwanza  ambaye alirithi mali yote,  aliugua. Alienda kumwona  mganga amsaidie kupata  njia ya kupona.  Mganga alisema, "Ni  sharti umchinje jogoo  mwenye rangi ya pekee."  
Mwana huyo hakujua  atakapopata jogoo  mwenye rangi ya pekee  hadi alipokumbuka kuwa  nduguye alikuwa na  mmoja.  Aliwatuma watu  kumchukua yule jogoo wa  nduguye.  
Kakake aliwaambia watu  hao, "Mimi sina mali  nyingine isipokuwa jogoo  huyu tu. Lakini, iwapo  jogoo huyu ataweza  kumponya kakangu, basi  ni bora kwangu  kumpoteza jogoo huyu."  Aliwapa jogoo wake kwa  ukarimu.  
Watu walimchinja jogoo  na kumlisha kakake  mgonjwa.  Baadaye, kakake alipona.  
Baada ya muda mfupi,  kitu kisicho cha kawaida  kilifanyika.  Mwili wake ulianza kuota  manyoya. 
Hakuweza kuamini macho  yake.  
Alipokwenda kuwaona  wazee, walisema, "Jambo  hili limetokea kwa sababu  ya laana. Hukumfanyia  nduguyo haki. Umechukua  ng'ombe wote na hata  jogoo ambaye babako  alimuachia. Ukitaka  kupona, ni lazima  nduguyo akusamehe."  
Wazee waliendelea  kusema, "Ni sharti  tuichukue bangili hii  tumpe nduguyo kama  ishara ya msamaha.  Iwapo ataitemea mate  bangili hii, utapona."  
Wazee walimpelekea  ndugu mdogo bangili hiyo  wakamwambia, "Itemee  mate bangili hii  umsamehe kaka yako."  Nduguye maskini  aliitemea mate bangili.  
Kwa sababu hiyo, wazee  waliamua kumpa nusu ya  ng'ombe wa kakake tajiri.  


Source www.africanstorybook.org